**NOTĂ INFORMATIVĂ**

**la proiectul de lege**

**pentru modificarea unor acte normative**

**(indemnizația persoanelor nedegrevate sau neconvocate pentru munca prestată în perioada electorală)**

|  |
| --- |
| * + - 1. Denumirea autorului și, după caz, a participanților la elaborarea proiectului |
| Proiectul de lege pentru modificarea unor acte normative (indemnizația persoanelor nedegrevate sau neconvocate pentru munca prestată în perioada electorală) a fost elaborat de către Ministerul Muncii și Protecției Sociale. |
| 2. Condițiile ce au impus elaborarea proiectului de act normativ și finalitățile urmărite |
| Condițiile ce au impus elaborarea proiectului de lege au fost determinate de necesitatea corectării omisiunii legislative, identificată în procesul de aplicare a dispozițiilor Legii nr. 489/1999 privind sistemul public de asigurări sociale și corelării acestora cu prevederile legii fiscale și celei electorale.  În legislația actuală, atât în normele Codului electoral nr. 325/2022, cât și în normele Codului fiscal nr. 1163/1997 se regăsesc prevederi referitoare la indemnizația pentru munca prestată în perioada electorală.  Astfel, întru susținerea celor expuse, menționăm că potrivit normelor Codului electoral sunt identificate două tipuri de remunerări acordate funcționarilor electorali pentru activitatea în perioada electorală.   1. Potrivit art. 45 alin. (5) din Codul Electoral, pentru activitatea în perioada electorală, *persoanele degrevate* din instituțiile bugetare sau din alte unități decât cele bugetare și cele *convocate* beneficiază de o *indemnizație*, calculată în baza salariului mediu lunar pe economie pentru anul precedent și achitată din mijloacele financiare alocate pentru alegeri. 2. Conform art. 45 alin. (8) din Codul electoral, pentru activitatea în perioada electorală, inclusiv în ziua alegerilor, *membrilor organelor electorale nedegrevați și celor neconvocați*, precum și funcționarilor aparatelor birourilor electorale, li se stabilește o *indemnizație* în mărime de 20% din salariul mediu lunar pe economie pentru anul precedent, achitată din mijloacele financiare alocate pentru alegeri.   În același timp, alin. (14) al art. 45 prevede că în condițiile legislației fiscale, indemnizația achitată funcționarilor electorali, *care nu sunt degrevați sau convocați*, pentru activitatea desfășurată în cadrul organelor electorale se califică drept **sursă de *venit neimpozabilă*.**  Raportând situația actuală expusă la cadrul normativ, menționăm că la art. 20 lit. z14) din Codul fiscal nr. 1163/1997 drept surse de venit neimpozabile sunt calificate veniturile obținute sub formă de indemnizație pentru munca prestată în ziua alegerilor, achitată membrilor consiliilor electorale de circumscripție, membrilor birourilor electorale ale secțiilor de votare și funcționarilor aparatelor consiliilor și birourilor respective.  În contextul celor expuse survine necesitatea operării modificărilor la Codul fiscal, prin concretizarea categoriei de funcționari electorali (funcționari electorali nedegrevați/neconvocați) a căror remunerare/indemnizație pentru munca prestată în perioada electorală, inclusiv în ziua alegerilor reprezintă sursă de venit neimpozabilă.  Adițional, comunicăm că membrii biroului electoral, degrevați și cei nedegrevați, participă în mod obligatoriu la ședințele acestuia, consultă proiectele de hotărâri și se pronunță asupra lor prin vot, iar în preziua votării participă la acțiuni pregătitoare pentru ziua alegerilor (numărarea buletinelor de vot, pregătirea localului secției de votare pentru procesul de vot, repartizarea atribuțiilor și sarcinilor în ziua alegerilor etc.) și la toate acțiunile din ziua votării (desfășurarea procesului de votare, numărarea și totalizarea voturilor pe secția de votare, transmiterea buletinelor de vot, listelor electorale, proceselor-verbale de numărare, rapoartelor și altor documente necesare către consiliul electoral de circumscripție etc.).  Totodată, precizăm că activitățile care se desfășoară câteva ore pe zi (activitatea funcționarilor electorali nedegrevați sau neconvocați) și doar în ziua votării pe zi deplină, sunt remunerate cu o indemnizație pentru activitatea în perioada electorală, inclusiv în ziua alegerilor, această perioadă neputând fi catalogată ca relații de muncă clasice și inclusă în stagiul de cotizare.  Așadar, prin achitarea acestor indemnizații, Comisia Electorală Centrală nu este plătitor de contribuții la bugetul asigurărilor sociale de stat, dat fiind faptul că aceste indemnizații (indemnizații achitate funcționarilor electorali nedegrevați/neconvocați) nu sunt supuse impozitării, fapt pentru care survine necesitatea includerii indemnizațiilor sus-menționate în tipurile de venituri aferent cărora nu se calculează contribuții de asigurări sociale de stat obligatorii prevăzute în Anexa nr. 3 din Legea nr. 489/1999.  Prin urmare, proiectul de lege pentru modificarea unor acte normative a fost elaborat urmare a deficiențelor depistate în aplicarea legilor menționate supra și racordarea acestora la prevederile Codului electoral.  În scopul argumentării necesității operării modificărilor propuse, se prezintă următorul calcul, având la bază organizarea și desfășurarea alegerilor parlamentare anticipate din 11 iulie 2021. Suma indemnizației care a fost achitată membrilor organelor electorale nedegrevați și celor neconvocați, precum și funcționarilor aparatelor birourilor electorale, pentru activitatea în perioada electorală, inclusiv în ziua alegerilor, a constituit 40,4 mln. lei.  Astfel, în cazul calculării contribuțiilor de asigurări sociale de stat (29%), suma cheltuielilor executate pentru organizarea și desfășurarea alegerilor parlamentare anticipate din 11 iulie 2021 ar fi crescut cu 11,7 mln. lei. |
| 3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene |
| Proiectul de lege nu are drept scop armonizarea legislației naționale cu legislația Uniunii Europene și nu contravine angajamentelor asumate de către Republica Moldova în raport cu Uniunea Europeană, precum și prevederilor Acordului de Asociere. |
| 4. Principalele prevederi ale proiectului și evidențierea elementelor noi |
| Proiectul de lege prevede:  - completarea Anexei nr. 3 ,,Tipuri de drepturi și de venituri aferent cărora nu se calculează contribuții de asigurări sociale de stat obligatorii” la Legea nr. 489/1999 privind sistemul public de asigurări sociale cu un nou punct 43, potrivit căruia contribuțiile de asigurări sociale de stat obligatorii nu se calculează din indemnizațiile pentru munca prestată în perioada electorală, inclusiv în ziua alegerilor, achitate funcționarilor electorali nedegrevați sau neconvocați care activează în cadrul consiliilor electorale de circumscripție, birourilor electorale ale secțiilor de votare și aparatelor consiliilor și birourilor respective;  - unificarea normei de la art. 20 lit. z14) din Codul Fiscal al Republicii Moldova nr. 1163/1997, care prevede sursele de venit neimpozabile, inclusiv veniturile obținute sub formă de indemnizație pentru munca prestată în perioada electorală, inclusiv în ziua alegerilor achitată funcționarilor publici nedegrevați sau neconvocați care activează în cadrul consiliilor electorale de circumscripție, birourilor electorale ale secțiilor de votare și aparatelor consiliilor și birourilor respective. |
| 5. Fundamentarea economico-financiară |
| Implementarea prevederilor actului normativ nu implică cheltuieli financiare suplimentare celor planificate. |
| 6. Modul de încorporare a actului în cadrul normativ în vigoare |
| Aprobarea proiectului vizat nu implică operarea anumitor modificări și completări în actele normative în vigoare din domeniu. |
| 7. Avizarea şi consultarea publică a proiectului |
| În scopul respectării prevederilor Legii nr. 239/2008 privind transparența în procesul decizional și actele normative în domeniul transparenței în procesul decizional, anunțul privind inițierea elaborării proiectului actului normativ a fost plasat pe pagina web: [www.particip.gov.md](http://www.particip.gov.md) și poate fi accesat la următorul link [https://particip.gov.md/ro/document/stages/\*/11097](https://particip.gov.md/ro/document/stages/*/11097). |
| 8. Constatările expertizei anticorupție |
| Proiectul se va transmite pentru efectuarea expertizei anticorupție, conform art. 35 din Legea nr. 100/2017 cu privire la actele normative. |
| 9. Constatările expertizei de compatibilitate |
| Proiectul de lege nu are ca scop armonizarea legislației naționale cu legislația Uniunii Europene. |
| 10. Constatările expertizei juridice |
| Obiecții de ordin conceptual asupra proiectului nu fost formulate, or, modificările propuse nu contravin prevederilor Constituției. |
| 11. Constatările altor expertize |
| Prezentul proiect nu cade sub incidența altor expertize necesare de a fi efectuate în condițiile Legii nr. 100/2017 cu privire la actele normative. |

**Secretar de Stat Corina AJDER**